Nõukogu direktiiv 97/74/EÜ,

15. detsember 1997,

millega laiendatakse Suurbritannia ja Põhja-Iiri Ühendkuningriigi suhtes direktiivi 94/45/EÜ Euroopa töönõukogu asutamise või töötajate teavitamis- ja nõustamiskorra sisseseadmise kohta liikmesriigiülestes ettevõtetes või kontsernides

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 100,

võttes arvesse komisjoni ettepanekut, [1]

võttes arvesse Euroopa Parlamendi arvamust, [2]

võttes arvesse majandus- ja sotsiaalkomitee arvamust [3]

ning arvestades, et:

nõukogu on direktiivi 94/45/EÜ [4] vastu võtnud asutamislepingu protokollile 14 lisatud sotsiaalpoliitikat käsitleva kokkuleppe, eriti selle artikli 2 lõike 2 alusel; seetõttu ei kohaldata kõnealust direktiivi Suurbritannia ja Põhja-Iiri Ühendkuningriigi suhtes;

Euroopa Ülemkogu kiitis oma 16. ja 17. juuni 1997. aasta Amsterdami istungjärgul heaks valitsustevahelise konverentsi kokkuleppe lülitada sotsiaalpoliitika kokkulepe asutamislepingusse ning märkis ühtlasi, et tuleks leida seaduslik viis täita Suurbritannia ja Põhja-Iiri Ühendkuningriigi soov üle võtta kõnealuse kokkuleppe alusel vastuvõetud direktiivid enne Amsterdami lepingu allakirjutamist; käesolev direktiiv püüab seda eesmärki täita, laiendades direktiivi 94/45/EÜ Ühendkuningriigi suhtes;

asjaolu, et direktiivi 94/45/EÜ ei kohaldata Ühendkuningriigi suhtes, mõjutab otseselt siseturu toimimist; kõnealuse direktiivi kohaldamine kõikides liikmesriikides parandab siseturu toimimist;

direktiivis 94/45/EÜ nähakse ette, et spetsiaalse läbirääkimiskomisjoni maksimaalne liikmete arv on 17; see arv vastab 14 liikmesriigile, kes on sotsiaalpoliitika kokkuleppe osalised, ning ülejäänud kolmele Euroopa Majanduspiirkonna lepinguosalisele; käesoleva direktiivi vastuvõtmise tulemusel suureneb direktiiviga 94/45/EÜ hõlmatud riikide koguarv 18ni; seetõttu tuleks eespool nimetatud maksimaalarvu suurendada 18ni, et esindatud oleks iga liikmesriik, kus liikmesriigiülesel ettevõttel on üks asutus või rohkem asutusi või kus liikmesriigiülesel kontsernil on kontrolliv ettevõte või üks kontrollitav ettevõte või rohkem kontrollitavaid ettevõtteid;

direktiivis 94/45/EÜ on ette nähtud, et eraldi käsitlemist vajavad need liikmesriigiülesed ettevõtted ja kontsernid, kus 22. septembril 1996 on olemas kogu töötajaskonda hõlmav riikidevahelist teavitamist ja nõustamist sätestav kokkulepe; seetõttu tuleks ette näha samasugune käsitlemine ka selliste liikmesriigiüleste ettevõtete või kontsernide puhul, kes kuuluvad kõnealuse direktiivi reguleerimisalasse üksnes selle tulemusel, et direktiivi kohaldatakse Ühendkuningriigi suhtes;

pärast käesoleva direktiivi vastuvõtmist hakatakse direktiivi 94/45/EÜ kohaldama kõikides liikmesriikides, sealhulgas Ühendkuningriigis; alates käesoleva direktiivi jõustumisest tuleks direktiivis 94/45/EÜ kasutatud mõiste "liikmesriigid" hulka arvata ka Ühendkuningriik;

direktiivi 94/45/EÜ järgimiseks pidid liikmesriigid jõustama vajalikud õigus- ja haldusnormid hiljemalt kaks aastat pärast selle vastuvõtmist; Ühendkuningriigile tuleks anda samasugune ajavahemik, nagu anti teistele liikmesriikidele käesoleva direktiivi järgimiseks vajalike meetmete jõustamiseks,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 94/45/EÜ kohaldatakse Suurbritannia ja Põhja-Iiri Ühendkuningriigi suhtes, ilma et see piiraks artikli 3 kohaldamist.

Artikkel 2

Direktiivi 94/45/EÜ artikli 5 lõike 2 punktis b asendatakse arv "17" arvuga "18".

Artikkel 3

1. Käesolevast direktiivist tulenevaid kohustusi ei kohaldata nende liikmesriigiüleste ettevõtete või kontsernide puhul, mis kuuluvad käesoleva direktiivi reguleerimisalasse üksnes artikli 1 alusel, kui neil on artikli 4 lõikes 1 sätestatud kuupäeval või direktiivi kõnealuses liikmesriigis jõustamise kuupäeval, kui see on eelnimetatust varasem, olemas kogu töötajaskonda hõlmav kokkulepe, mis näeb ette töötajate riikidevahelise teavitamise ja nõustamise.

2. Kui lõikes 1 nimetatud kokkulepete kehtivusaeg lõpeb, võivad nimetatud lepingute osapooled ühiselt otsustada neid uuendada. Kui seda ei tehta, kohaldatakse direktiivi 94/45/EÜ, nagu seda on laiendatud käesoleva direktiiviga.

Artikkel 4

1. Liikmesriigid jõustavad käesoleva direktiivi järgimiseks vajalikud õigus- ja haldusnormid hiljemalt 15. detsembriks 1999 või tagavad hiljemalt selleks kuupäevaks, et tööturu osapooled kehtestavad nõutavad sätted kokkuleppimise teel, seejuures on liikmesriigid kohustatud võtma kõik vajalikud meetmed, mis tagaksid käesoleva direktiiviga ettenähtud tulemused. Nad teatavad sellest viivitamata komisjonile.

2. Kui liikmesriigid need meetmed vastu võtavad, lisavad nad nendesse meetmetesse või nende meetmete ametliku avaldamise korral nende juurde viite käesolevale direktiivile. Viitamise vormi kehtestavad liikmesriigid.

Artikkel 5

Käesolev direktiiv on adresseeritud liikmesriikidele.

Brüssel, 15. detsember 1997

Nõukogu nimel

eesistuja

J.-C. Juncker

[1] EÜT C 335, 6.11.1997.

[2] EÜT C 371, 8.12.1997.

[3] EÜT C 355, 21.11.1997.

[4] EÜT L 254, 30.9.1994, lk 64.

--------------------------------------------------